Lebaka le lengwe le le dirileng gore Barisilai a tseye tshwetso e a e tsereng e ka tswa e le gore o ne a sa batle gore go sa kgone go dira dilo dingwe ga gagwe go kgoreletse tiro ya kgosi e e tlhomilweng ke Modimo. Barisilai o ne a botsa jaana: “Ke ka ntlha yang fa motlhanka wa gago a ka tlhola a nna mokgweleo mo go morena wa me kgosi?” (2 Samuele 19:35) Le fa Barisilai a ne a ntse a eme Dafide nokeng, gongwe o ne a dumela gore monna yo mmotlana a ka dira tiro botoka. Gongwe a bua ka ngwana wa gagwe wa mosimane, Barisilai o ne a re: “Kimahame motlhanka wa gago ke yo. A a kgabaganye le morena wa me kgosi; mme o dire ka ene se se molemo mo matlhong a gago.” Go na le gore Dafide a kgopisiwe ke seo, o ne a amogela kakantsho eno. Tota e bile, pele ga Dafide a kgabaganya noka ya Joredane, o ne a “atla Barisilai [a] mo segofatsa.”—2 Samuele 19:37-39.